Sara Thrige
Sara Thrige er en dansk fodboldspiller, der spiller for AC Milan i Italien og for det danske landshold. Hun har spillet 27 landskampe og scoret to mål for Danmark (pr. 15.2.2023). Sara Thrige spiller både i forsvaret og på midtbanen.
Sara Thrige spillede for Team Viborg og Kolding Q, inden hun i 2017 skiftede til Fortuna Hjørring, som hun vandt det danske mesterskab med i både 2018 og 2020 samt pokalturneringen i 2019. I 2021 fortsatte hun karrieren i AC Milan.
Sara Thrige har spillet 42 landskampe (5 mål) på diverse ungdomslandshold og debuterede på A-landsholdet den 22. oktober 2016 i en kamp med Island. Hun fik slutrundedebut ved EM i 2022 (udsat fra 2021 pga. coronapandemien), hvor hun spillede en enkelt kamp. Sara Thrige var oprindelig ikke en del af truppen til VM i 2023, men da Sofie Junge Pedersen (f. 1992) blev skadet blot en uge før Danmarks første VM-kamp, blev hun udtaget som erstatning. Hun kom dog ikke på banen.